बियो बुंबावोदि हाग्रामा महिलारीया बिटिसिनि गाहाइ मावफुंगिरि सोद्रोमा जानो हानाय रोंगौथि गैयाखायनो सम-सम जानला-मानला बुंलाबायो। सासे गाहाइ जानांगौबा गोबां बाथ्रा हजम खालामनो हानांगोन होननानैबो बुंनायजों लोगोसे बि हाग्रामा महिलारीया सानसे समाव बिटिआर गोरोबथाखौ लानानै एरैबादि बुंदोंमोनदि बे जौगानायानो आलादा बड’लेण्ड जाहैगोन बुंनाय मानसिया दिनै बिटिआर गोरोबथाया भेलुलेस बुंनाया आरजायै राव होननानैबो बुङो जगदीश रामसियारीआ । दासान्दै बिपिएफ दोलोनि बिटिसि खुंफिननायखौ रावबो लुबैला। दा बयनोबो सोलायनाय नागिरनानै इउ पि पि एल दोलोखौ गासै हारिनि सुबुंफोरानो मदद होदों। गुबुन हारिनि सुबुंफोरा लोब-लोब इउ पि पि एल दोलोयाव फैनायखाय दिनै हाग्रामा महिलारीया बिटिआर गोरोबथाखौ भेलुलेस बुंनानै थगायथसि खालामनानै फिन बिटिसिनि खुंथायखौ लानो फाव फान्दायदों होननानै जगदीश रामसियारीआ बुंथियो। बेराफार्सेथिं अनजालि प्रभा दैमारीआ बिपिएफ दोलोआव हाबहैनायनि सायाव जगदीश रामसियारीआ बुङोदि बियो बिपिएफ दोलोआव हाबहैनाया इउ पि पि एल दोलोनि जेबो खहा जाया।